Školska godina 2013./2014.

Nastavna godina je započela u ponedjeljak 2. rujna 2013. god., a završila u petak 13. lipnja 2014. god. Škola je na kraju školske godine ima 149 učenika, od toga 69 djevojčica. Nastava se odvijala u prijepodnevnoj smjeni, a ostvareno je 181 radnih dana od čega 178 nastavnih.

Broj učenika po školama:

matična škola:

1.raz. 6 od toga 4 djevojčice 5.raz. 19 od toga 8 djevojčica

2.raz. 2 od toga 1 djevojčica 6.raz. 18 od toga 8 djevojčica

3.raz. 7 od toga 4 djevojčice 7.raz. 20 od toga 7 djevojčica

4.raz. 4 od toga 4 djevojčice 8.raz. 13 od toga 6 djevojčica

PŠ Belaj

1.raz. 14 od toga 7 djevojčica 3.raz. 10 od toga 5 djevojčica

2.raz. 11 od toga 5 djevojčica 4.raz. 13 od toga 5 djevojčica

PŠ Leskovac Barilovićki

1.raz. 2 od toga 1 djevojčica 3.raz. 1 od toga 1 djevojčica

2.raz. 2 od toga 0 djevojčica 4.raz. 2 od toga 1 djevojčica

PŠ Siča

1.raz. 2 od toga 0 djevojčice 3.raz. 0 od toga 0 djevojčica

2.raz. 2 od toga 2 djevojčice 4.raz. 1 od toga 0 djevojčica

Učitelji/učiteljice u ovoj školskoj godini bili su:

|  |  |  |
| --- | --- | --- |
| Ime i prezime | Zvanje | Predmet koji predaje |
| Barica Banjavčić | Dipl.uč. raz.nastave, pojačanamatematika | Razredna nastava, 1.raz. Belaj |
| Marijana Bosiljevac | Učiteljica raz.nastave | Razredna nastava, 2. raz. Belaj |
| Nada Višal | Dipl.uč. raz.nastave, pojačanhrvatski jezik | Razredna nastava, Belaj 3. raz. |
| Renato Ilić | Učitelj raz.nastave | Razredna nastava, 4.raz. Belaj |
| Anka Grman | Dipl.uč. raz.nastave, pojačanainformatika | Razredna nastava, 3. i 4. raz. Barilović |
| Danijela Zatezalo | Dipl.uč. raz.nastave, pojačanoprirodoslovlje | Razredna nastava 1. i 2. raz. Barilović |
| Lidija Gojak Pavlić | Dipl.uč.raz.nastave, pojačanageografija i informatika | Razredna nastava, 1., 2., 3. i 4. raz. Leskovac Barilovićki |
| Maja Pignar- Mijović | Dipl.uč. raz.nastave, pojačanhrvatski jezik | Razredna nastava, Siča, 1.,2. i 4. raz.  |
| Mirjana Vranić-Šušlje | Dipl.uč. raz.nastave, pojačanhrvatski jezik | Hrvatski jezik |
| Nevenka Mikulić | Dipl.uč. raz.nastave, pojačana likovna kultura | Likovna kultura |
| DuškoGvozdić | Prof.glazbene kulture | Glazbenakultura |
| Karolina Čorak | Dipl.uč. raz.nastave, pojačanengleski jezik | Engleski jezik, 6. i 7. razredBelaj, 1.- 4.raz. |
| Petra Poljak (zamjena za Kristinu Cindrić Banović) | Dipl.uč.raz.nastavepojačan engleski jezik | Engleski jezik 5. i 8. raz.Leskovac Bar. i Siča |
| Jelena Rimay | Profesor talijanskog i španjolskog jezika i književnosti | Talijanski jezik, 4., 5. i 8.raz. |
| Maja Ferenac (zamjena za Dariu Peraković) | Magistra edukacije hrvatskog jezika i književnosti | Njemački jezik, 4. do 8. razred |
| Josip Novosel (zamjena za Ivanu Tuškan) | Magistar primarnog obrazovanja | Matematika |
| DarkoCerjanec | Dipl.ing.biologije, PPODoktor znanosti | Priroda i biologija |
| ŽeljkaObrovac | Dipl.ing. prehramb. tehnologijePPO | Kemija  |
| Zrinko Bahorić | Magistar fizike i geofizike | Fizika |
| Anita Paranos | Profesor povijesti | Povijest |
| Patris Šuper | Diplomirani geograf | Geografija |
| Predrag Novković Mihalić | Dipl.ing. prometa | Tehnička kultura |
| Robert Magdić | Prof kineziologije  | TZK  |
| Jure Gagić | Diplomirani teolog | Vjeronauk, matična škola i Siča |
| Dubravka Beljan | Teolog | Vjeronauk, Belaj i Leskovac |
| Mario Zovkić | Dipl.uč. raz.nastave, pojačanainformatika | Informatika |

Pripravnica: stručno osposobljavanje bez zasnivanja radnog odnosa od 9. prosinca 2013.

|  |  |  |  |
| --- | --- | --- | --- |
| Ime i prezime | Zvanje | Predmet koji predaje | Mentor |
| Kristina Knežević | Magistra primarnog obrazovanja | Razredna nastava, Leskovac Barilovićki | Lidija Gojak Pavlić |

Stručne suradnice:

|  |  |  |
| --- | --- | --- |
| Ime i prezime | Zvanje | Stručna suradnica |
| Branka Dojčinović | Diplomirana knjižničarka | knjižničarka |
| Dejana Kirinčić | Diplomirana socijalna radnica | socijalna radnica |

Ravnateljica:

|  |  |  |
| --- | --- | --- |
| Ime i prezime | Struka | Radno mjesto |
| Vesna Car | Dipl.uč.raz.nastave, pojačanamatematika | Ravnateljica |

Ostali djelatnici:

|  |  |  |
| --- | --- | --- |
| Ime i prezime | Struka | Radno mjesto |
| Andreja Štefanac | Poslovna tajnica | Računovođa-tajnica |
| Ivana Marčac | Kuharica | Kuharica |
| Juraj Štefanac | Tehničar za strojeve | Domar-ložač-vozač |
| Đurđica Banjavčić | NKV radnica | Spremačica |
| Jadranka Bosiljevac | NKV radnica | Spremačica |
| Ankica Bošnjak | Struč. radnica za izradu odjeće | Spremačica |
| Goran Maglić | Konobar | Spremač |

Na zamjeni su kraće vrijeme radili i :

Marko Stanković – Siča

Božena Kukić – Siča

Maja Madjarić Malčak – Fizika

Ino Tomičić - TZK

Ove školske godine asistentica Mariji Trgovčić bila je Andreja Papa, a Ivanu Viktoru Novoselu Antonia Banović.

Na kraju nastavne godine pozitivno je ocijenjeno 138 učenika, a 10 je učenika upućeno na popravni ispit. Jedan učenik ponavlja razred. dok jedan učenik prelazi u viši razred s jednom negativnom ocjenom.

Na prvom popravnom roku pozitivno su ocijenjena 3 učenika, a 7 učenika je upućeno na drugi rok.

Na drugom popravnom roku 5 učenika je ocijenjeno pozitivno, a 2 učenika su upućena na ponavljanje razreda.

**Na kraju školske godine 146 učenika je pozitivno ocijenjeno, a 3 učenika ponavlja razred dok jedan učenik prelazi u viši razred s jednom negativnom ocjenom.**

Od prvog do četvrtog razreda ima 45 odličnih učenika, 30 vrlo dobrih i 3 dobra te jedan nedovoljan koji prelazi u viši razred.

Od petog do osmog razreda ima 16 odličnih učenika, 29 vrlo dobrih, 22 dobra i 3 nedovoljna učenika.

Učenici su tijekom školske godine izostali 4938 sati opravdano ili 33 po učeniku. Neopravdanih izostanaka 8 sati.

Pohvaljeno je 54 učenika i nagrađeno 20 učenika. Od 5. – 8. razreda 1 učenik je dobilo pedagošku mjeru ukor, a 1 pedagošku mjeru strogi ukor.

Uzorno se vladalo 122 učenika, dobro 24, a 4 loše.

Izbornu nastavu iz rimokatoličkog vjeronauka polazilo je 145 učenika, njemački jezik 33 učenika, talijanski jezik 14 učenika, a informatiku je polazilo 68 učenika. Dopunsku nastavu polazili su iz hrvatskog jezika, matematike i engleskog jezika, a iz ista tri predmeta i dodatnu nastavu.

Od izvannastavnih aktivnosti učenici su bili uključeni u Male radoznalce, Dramsko recitatorsku grupu, Glazbeno plesnu grupu, Dramsko eko likovnu grupu, Njemački jezik – igraonica, Učeničku zadrugu Barilko, Školski sportski klub – gimnastika, Pjevački zbor, Ritmiku, Mlade knjižničare, GLOBE program i Eko grupu.

Učenici su aktivni i u izvanškolskim aktivnostima: DVD Barilović, zatim u kudovima Barilović, Vinčica i TKUD Triglav te FA Matija Gubec, Glazbenoj školi Karlovac, Stolno teniskom klubu Aquaestil, NK Karlovac i Duga Resa, Radio klubu Duga Resa, Gimnastičkom klubu Sokol i Taekwondo klubu Karlovac.

Učenici su išli na terensku nastavu u Zagreb, Samobor i Eko park Divlje Vode, Krapinu i Tuheljske Toplice, školu u prirodi Selce (učenici četvrtih razreda).Uvijek im je posebno zanimljiv odlazak u Cinestar. Gledali su film Šegrt Hlapić te posjetili Hrvatski školski muzej. Učenici nekih razreda su posjetili i dječju knjižaru Knjiguljicu u Karlovcu, Muzej vatrogastva, Zagrebačko kazalište lutaka, Žakanje, Ribnik i Ozalj.

U Bariloviću su osmaši posjetili špilju Vražić uz asistenciju Speleološkog odsjeka planinarskog društva Dubovac, a sedmaši i Leskovac Stomatološku ordinaciju Barilović. Učenici PŠ Belaj hodočastil su do crkve svetog Josipa u Leskovcu Barilovićkom povodom blagdana Svetog Josipa.

Dan škole smo obilježili biciklijadom, likovnom radionicom i sportskim igrama te druženjem s roditeljima.

Integrirani dani održali su se na temu Općine Karlovačke županije i Bivši učenici, učitelji i zaposlenici naše škole.

Knjižničarka Branka Dojčinović pobrinula se da svjetlost dana ugleda Barilko broj 7. U Dugoj Resi je održan prvi glazbeni festival Duga Resa Fest 2014 na kojem je sudjelovala učenica prvog razreda Hana Štefanac i kao najmlađa sudionica osvojila nagradno putovanje. Taekwondo klub Karlovac redovito je održavao treninge dva puta tjedno u matičnoj i PŠ Belaj. Olimpijski dan obilježen je demonstracijom drevnih sportova. Ovu zanimljivu korelaciju povijesti i tzk osmislili su učiteljica povijesti i učitelj tzk uz sudjelovanje pripravnika Sanje Ninković i Marka Stankovića. Svjetski dan sporta obilježen je turnirom u nogometu, graničaru i štafetnim igrama na igralištu kod PŠ Belaj u organizaciji Roberta Magdića i učitelja razredne nastave za sve naše učenike od 1. do 4. razreda. Ekolozi sedmog razreda su pod vodstvom Darka Cerjanca uređivali školski vrt i voćnjak, istraživali rijeku Koranu, proučavali gljive, sadili sadnice drveća, planinarili po obližnjim brdima te upozorili na divlje odlagalište otpada u obližnjoj šumi. Obnovljena je kućica za termometar. U PŠ Siča provodio se projekt Vrijeme za priču (svake srijede naglas čitaju slikovnicu i izrađuju ilustracije. Spisateljica Ljubica Kolarić Dumić darovala im je svoje slikovnice, a bibliobusna služba besplatno članstvo za punih 365 dana.

Sudjelovali smo u projektu Marijini obroci (75 kn dovoljno je da jedno dijete svaki dan dobije topli obrok) ukupno prikupivši 1685 kn. Učenici na izbornoj nastavi tehničke kulture izrađuju suvenire tehnikom paljenja drveta pirografijom. Učenici prvog razreda Danijele Zatezalo nastupili su na priredbi povodom Jurjeva koju je organizirao KUD Barilović. Učenici 3. i 4. razreda Anke Grman izrađivali su torbe od starih traperica uz pomoć roditelja. Učenici drugog razreda Marijane Bosiljevac proveli su projekt perušanje kukuruza i natjecali se tko će prvi operušati svoj kukuruz. Nekoliko učenika od 6. do 8. razreda sudjelovalo je u natjecanju Koliko poznaješ Hrvatski sabor.

Državna uprava za zaštitu i spašavanje održala je predavanje za učenike od 1. - 4. razreda vezano za ponašanje prilikom poplava, požara i potresa te naglasili kada i kako nazvati 112. Održano je predavanje Ponosni na baštinu o četiri folklorne zone: panonska, alpska, dinarska i jadranska. Predavanje je održala Ivana Kljajić članica SKUD-a Ivan Goran Kovačić iz Zagreba na poziv knjižničarke Branke Dojčinović. Posjetili su nas učenici Karlovačke gimnazije (ujedno i naši bivši učenici Borna Marčac i Sanja Stišćak) sa svojom profesoricom Editom Erdeljac i održali radionicu Zanimljiva fizika za učenike od prvog do četvrtog razreda.

Sudjelovali smo na 41. međunarodnoj dječjoj izložbi Fine arts Lidice (Češka), na temu Tradicije i baština naroda moje zemlje, a najuspješniji su bili učenici Tomo Marčac učiteljice Danijele Zatezalo i Ružica Brcković učiteljice Anke Grman kojima je češki veleposlanik Martin Košatka u Zagrebu uručio nagrade. European cultural night je bio povod da u Grčku pošaljemo snimku narodne pjesme Klinček stoji pod oblokom. Otpjevali su je učenici 3. i 4. razreda. Sudjelovali smo na natječaju Royalove zaklade za međugeneracijsku solidarnost. LIK natjecanje iz likovne kulture (tema: osmisliti plakat za društvenu igru) odveo je rad Katarine Živčić na državno natjecanje, a tehnička kultura i 1. županijsko mjesto u graditeljstvu učenika Antonia Gojaka na državno natjecanje. Učenice petog razreda bile su vrlo zapažene na nastupu na božićnoj priredbi s koreografijom Linđo, a uvježbala ih je učiteljica Petra Poljak.

Rad škole

Organizirali smo odbojkaški susret učitelja Karlovačke županije povodom Dana učitelja na kojem su sudjelovale OŠ Generalski Stol, OŠ Rakovica, OŠ Vladimir Nazor, OŠ Netretić, Srednja škola Slunj i Šumarska i drvodjeljska škola Karlovac. U finalu smo pobijedili OŠ Vladimir Nazor i osvojili prvo mjesto.

Ove školske godine je PŠ Siča dobila besplatni Internet zahvaljujući ulasku u projekt e-Dnevnik.

Tvrtka Oikon donirala je iznos od 2000 kn za školsku knjižnicu.

Za potrebe nastave informatike nabavljeno je devet novih računala krajem kalendarske godine.

U školi je uspješno proveden projekt Kolegijalno opažanje nastave tijekom kojeg su učitelji dolazili jedni drugima na nastavu i bilježili svoja opažanja.

S početkom kalendarske godine s radom je počela Riznica putem koje je Karlovačka županija počela s centralnim plaćanjem računa za svoje škole čime se očekuje i gašenje školskih računa kroz nekoliko godina. Također je i na razini države krajem školske godine započeo centralni obračun plaća COP. Prva plaća u COP-u obračunata je za mjesec svibanj i isplaćena na vrijeme. Na COP nisu istovremeno prešle sve školske ustanove odjednom.

Učitelj Mario Zovkić se ozlijedio na radu 22. siječnja 2014. i nastavio raditi, a inspektorica rada je smatrala da je škola tu „tešku“ ozljedu na radu trebala prijaviti te se tako vodi sud koji još uvijek nije završen zbog žalbe na prvostupanjsku presudu kojom su škola i odgovorna osoba kažnjeni.

Tijekom vikenda 15. ili 16. veljače 2014. provaljeno je u školsku kuhinju. Alarmni sustav se nije aktivirao jer su provalnici očito znali koje područje pokriva.

Dana 13. ožujka 2014. kod jednog učenika osmog razreda pronađen je smotuljak marihuane te je o istom obaviještena policija. Ovo je prvi takav slučaj zabilježen u našoj školi.

Zanimljivo je i to da fiksni telefoni u matičnoj školi zbog kvara nisu radili punih mjesec dana od 10. prosinca 2013. do 13. siječnja 2014. Radila je samo jedna faks linija. Naši osmaši 20. ožujka 2014. sudjelovali su u ispitivanju znanja iz engleskog i hrvatskog jezika u sklopu projekta Centra za vanjsko vrednovanje obrazovanja (CVVO) Razvoj završnih ispita na kraju obrazovnih ciklusa.

Općina Barilović osigurala je financijska sredstva za: poklone za sv. Nikolu, pomoć u organizaciji Lidrana, knjige za odlikaše, pomoć za školu u prirodi i dnevnice za učitelje, organizaciju igraonice tijekom cijele školske godine za djecu predškolskog uzrasta, pomoć roditeljima u kupovini školskih knjiga i izradu projekta Uređenje multimedijskog prostora i zvjezdarnice u potkrovlju Osnovne škole Barilović. Projekt e-Dnevnik bio je uspješan a nastavlja se i sljedeće školske godine. Sudjelovali smo u projektu CVVO-a Razvoj završnih ispita na kraju obrazovnih ciklusa. Učenici 8. razreda pisali su ispite iz hrvatskog i engleskog jezika.

Uz pomoć Općine Barilović uređena je kamena ograda kod škole u Leskovcu Barilovićkom dok su učenici uredili cvjetnjak s učiteljicom Lidijom i spremačicom Ankicom.

Dvoje zaposlenika, Daria i Goran dobilo je prinovu, a jedna se prinova još očekuje.

Završna sjednica prije godišnjih odmora održana je 11.srpnja 2014. Lovačko društvo Belaj priredilo nam je gulaš od srnetine sa žgancima.

Dan učitelja proslavili smo 18. listopada u restoranu HV Zrinskog. Tjedan restorana nekolicina učitelja je obilježila odlaskom u konobu Didov san na Gornjem gradu.

Kratki rezime ostalih događanja u 2013./2014 godini

Ovu školsku godinu obilježili su ekstremi u vremenu. Tako je kraj listopada bio vrlo topao. U srijedu 23. listopada 2013. u 18.20h temperatura je primjerice bila 22°C pa su ljudi te večeri šetali u kratkim rukavima, a čulo se i cvrčanje cvrčka. Isto tako u ponedjeljak ujutro, 28. listopada 2013. temperatura je oko 8 h iznosila 21°C. U ponedjeljak ujutro 4. studenog 2013. prilikom dolaska u školu na nebu je bila velika jasna duga.

Dana 12. veljače 2014. izlile su se rijeke te su ceste poplavljene. Tako je nekoliko dana i cesta u Belajskim Poljicama kod autobusne stanice bila zatvorena za promet.

Najveće poplave tek su uslijedile i to sredinom svibnja 2014. Zbog velikih količina oborina u Bosni i Hercegovini te Srbiji vodostaj rijeke Save je u istočnom dijelu Republike Hrvatske bio viši za pola metra nego što je ikad zabilježeno. Došlo je do puknuća nasipa južno od Županje te je potpuno poplavljena Gunja, Račinovaci, Rajevo Selo i još neka mjesta. Velikim dijelom bila je poplavljena i Hrvatska Kostajnica. Takve količine oborina s obje strane rijeke Save su rijetkost. Prosječni protok rijeke Save kod Županje iznosi 1000-1100 m3/s, a na mjerodavnom vodomjeru u Županji dana 16. svibnja 2014. izmjeren je protok od 5500 m3/s. Nakon tjedan dana voda se minimalno povukla, a počelo je izvlačenje i spašavanje stoke te prikupljanje leševa životinja.

Za poplavljena područja skupljala se novčana pomoć kao i pitka voda, higijenske potrepštine, hrana, odjeća i obuća, alat.

Cijelo ljeto bilo je izuzetno kišovito i rijetki su bili dani u kojima bar na kratko nije pala kiša. Baš suprotno bila su česta nevremena i u par sati bi pala velika količina kiše koja je uzrokovala poplave i odrone. Rijeke uopće nisu bile za kupanje ne samo zbog malo sunčanih dana već i zbog velike i mutne vode.

Dana 20. studenog 2013. umro je učitelj Stjepan Štefanac iz Belajskih Poljica.

U Domu HV u Karlovcu svečanom akademijom je obilježeno međunarodno priznanje Republike Hrvatske 15. siječnja 2014. Tradicionalnom svečanom sjednicom obilježio se u Zorinu domu Dan karlovačke županije 11. travnja 2014.

Počelo je razvrstavanje otpada, od kolovoza više ne stavljamo sav otpad u isti kontejner. Ali za onaj najopasniji još uvijek nema naputka kamo s njim. (lakovi, boje, ulje, lijekovi, baterije)

Put od glavne ceste do škole je već drugu školsku godinu za redom katastrofalan. Zbog gradnje kanalizacije je razrovan te je često nasipavan šljunkom koji bi već prva kiša izlokala i ostavila u najgorem mogućem stanju. Krajem ove školske godine početi su radovi na nogostupu i kolniku. Nakon kombinacije kamenih kocki i asfalta ipak je prevagnula razumna odluka o asfaltiranju cijele dužine puta. Radovi su trenutno zastali zbog imovinskih nesuglasica a zatim i zbog arheoloških nalaza.

U Bariloviću, 31. kolovoza 2014.

 Ravnateljica: Vesna Car